การบินไทยสมายล์

บริษัท ไทยสมายล์แอร์เวย์ จำกัด เป็นรัฐวิสาหกิจสังกัดกระทรวงคมนาคม โดยเป็นบริษัทลูกของการบินไทย ทำหน้าที่ดำเนินธุรกิจการบินพาณิชย์ทั้งภายในประเทศ และต่างประเทศ ก่อตั้งเมื่อวันที่ 20 พฤษภาคม พ.ศ. 2555 ในฐานะหน่วยงานลูกของการบินไทย และใช้รหัสการบิน TG7 ในการดำเนินการเที่ยวบินภายในประเทศช่วงแรก และเริ่มบินระหว่างประเทศเที่ยวแรกไปยังมาเก๊า เมื่อวันเสาร์ที่ 7 กรกฎาคม พ.ศ. 2555 หลังจากนั้นสมเด็จพระเจ้าอยู่หัวมหาวชิราลงกรณ บดินทรเทพยวรางกูร (ขณะนั้นดำรงพระอิสริยยศที่สมเด็จพระบรมโอรสาธิราชฯ สยามมกุฎราชกุมาร) เสด็จพระราชดำเนินพร้อมด้วยพระเจ้าหลานเธอ พระองค์เจ้าทีปังกรรัศมีโชติ และท่านผู้หญิงศรีรัศมิ์ สุวะดี ไปทรงเป็นประธานในพิธีเปิดการบินไทยสมายล์อย่างเป็นทางการ เมื่อวันจันทร์ที่ 30 กรกฎาคม พ.ศ. 2555 ก่อนดำเนินการเปลี่ยนแปลงสถานะและแยกออกมาเป็นบริษัทลูกใน พ.ศ. 2556 พร้อมรับรหัสการบินเป็นของตัวเองคือ WE

การบินไทยสมายล์ให้บริการที่สนามบินสุวรรณภูมิ โดยรองรับเที่ยวบินให้สามารถเดินทางต่อกับสายการบินไทยได้อย่างราบรื่น จุดหมายแรกที่การบินไทยสมายล์เริ่มทำการบินคือ มาเก๊า โดยเริ่มให้บริการในเดือนกรกฎาคม จำนวน 2 เที่ยวบินต่อวัน ตั้งแต่วันที่ 7 กรกฎาคม 2555 เป็นต้นไป ทั้งนี้ แต่เดิมสายการบินไทยสมายล์ได้มีการให้บริการผู้โดยสาร ณ ท่าอากาศยานดอนเมือง ไปยังจุดหมายปลายทางทั้งสิ้น 3 เส้นทางบินไป - กลับ ได้แก่ เชียงใหม่ วันละ 3 เที่ยวบิน, ขอนแก่น วันละ 3 เที่ยวบิน และ ภูเก็ต วันละ 2 เที่ยวบิน นับตั้งแต่เมื่อวันที่ 8 สิงหาคม พุทธศักราช 2557 มาโดยตลอดจนกระทั่งถึงวันที่ 15 มกราคม พุทธศักราช 2560 ได้ให้บริการผู้โดยสาร ณ ท่าอากาศยานดอนเมือง เป็นวันสุดท้าย และได้ทำการย้ายฐานการบินไปยังท่าอากาศยานสุวรรณภูมิทั้งหมด นับตั้งแต่วันที่ 16 มกราคม พุทธศักราช 2560 ต่อมาวันที่ 1 กรกฎาคม พ.ศ. 2561 การบินไทยสมายล์ ยกเลิกเที่ยวบินกรุงเทพแวะภูเก็ตไปกว่างโจว โดยเปลี่ยนเป็นบินตรง กรุงเทพไปกว่างโจว

วันที่ 29 ตุลาคม พ.ศ. 2561 การบินไทยสมายล์ เปิดเส้นทางบินใหม่ไปกลับระหว่างฮ่องกงและภูเก็ต เที่ยวบิน WE608/WE609

ให้บริการจาก ท่าอากาศยานสุวรรณภูมิ "ฐานการบินหลัก"

ในปี พ.ศ. 2561 ทั้งการบินไทยสมายล์และการบินไทยได้มีข้อตกลงการทำการบินร่วมกับนกแอร์ในเส้นทางดอนเมือง-แม่ฮ่องสอน โดยนกแอร์เป็นผู้ทำการบิน (เที่ยวบินแรก วันที่ 25 มีนาคม 2561)ฝูงบินของการบินไทยสมายล์ประกอบด้วยเครื่องบินแอร์บัส เอ 320-200 ที่การบินไทยจัดหามาใหม่จำนวน 20 ลำ โดยจำนวนที่นั่งมีทั้งหมด 162/168 ที่นั่ง แบ่งเป็นชั้นประหยัดแบบธรรมดา 150/156 ที่นั่ง และ Smile Plus ที่มีพื้นที่มากขึ้น จำนวน 3 แถวแรก หรือ 12 ที่นั่ง ซึ่งภายนอกและภายในเครื่องบินของการบินไทยสมายล์ได้รับการออกแบบโดยบริษัท Priestmangoode สะท้อนถึงความทันสมัยตามคอนเซปท์ของการบินไทยสมายล์ โดยสายการบินรับเครื่องบินลำแรกในเดือนมิถุนายน พ.ศ. 2555

รายชื่อทะเบียนและรายชื่อเครื่องบิน

การบริการของการบินไทยสมายล์ เช่น บริการเลือกที่นั่งและบริการเช็คอินเคานต์เตอร์โดยไม่คิดเงินเพิ่ม อาหารว่างและเครื่องดื่มฟรีแก่ผู้โดยสารบนทุกเที่ยวบิน และให้น้ำหนักกระเป๋าสัมภาระ 20 กิโลกรัม ในชั้นประหยัด “Smile” และ 30 กิโลกรัม ในชั้นธุรกิจสำหรับเส้นทางบินระยะสั้น “Smile Plus” เท่ากับทุกเที่ยวบินของการบินไทย ที่สำคัญลูกค้าของการบินไทยสมายล์ยังสามารถสะสมไมล์กับรอยัล ออร์คิด พลัส ของการบินไทยได้อีกด้วย

ห้องโดยสารบนเครื่องบินของการบินไทยสมายล์ในเส้นทางบินในประเทศได้รับการจัดวางเป็นที่นั่งชั้นประหยัด “Smile” จำนวน 156 ที่นั่ง และชั้นธุรกิจสำหรับเส้นทางบินระยะสั้น “Smile Plus” จำนวน 12 ที่นั่ง ส่วนเส้นทางบินระหว่างประเทศนั้นจัดวางที่นั่งชั้นประหยัด “Smile” จำนวน 150 ที่นั่ง และชั้นธุรกิจสำหรับเส้นทางบินระยะสั้น “Smile Plus” จำนวน 16 ที่นั่ง โดยเลือกใช้เก้าอี้รุ่นใหม่ที่นั่งสบาย และการออกแบบตกแต่งภายในห้องโดยสารที่สอดคล้องกับบุคลิกที่สนุกสนานและทันสมัยของการบินไทยสมายล์